NOVEL TERUTU JEMU AMBUN LEMAI
Tusun Ke-38 PERANSANG PENGIDUP LEBUH besatup enggau penanggul, Nadia ngetupka ngeli. Iya ingatka jaku niang apai iya. Iya beperansangka ajar enggau lalau ti diberi Pengetua enggau Cikgu Dayang. Ati Nadia dilancham batang runding iya ti keras sereta penuh pechayaka diri empu. “Enti orang ulih, lapa kitai enda ulih?” ku ati iya. Nambahka nya, Nadia ingatka jaku sida iya sekawan di SMK Simanggang suba. “Enti deka, seribu akal, enti enggai seribu tegal”. Ba runding Nadia, nadai jalai bukai ngelepaska diri ari perekuh penyeranta, kelimpah ari nyadi orang ti bepenemu ketegal ke besekula tinggi lalu ngembuan penemu enggau pengelandik dikena ngidupka diri. Nadai utai lebih beguna sereta bekuasa agi ari pelajar. Nadia lalu ingatka pemerinsa seduai indai iya bedayaka belanja lebuh iya ke deka mupuk masuk U sebedau Anding enggau Indai niang Peggie datai. Taja pia, duit nya dikira Nadia semina chukup dikena meli komputer. Besukur. Nasit amat. Petara sinuka orang ke merinsa, ku ati Nadia. Nasit bendar mega maya nya, Nadia seduai indai iya bisi ke Sri Aman ngaduka probit bup saham apai iya lalu nemu agi bisi belanja dalam bup niang apai iya. Puji Tuhan. Terima kasih apai. Kasih nuan enda meda aku graduate, apai, ku ati Nadia. Ai chiru beteritik nurun kuyu dara biak nya. Maya nya, seduai menyanak gaga nemu niang apai iya bisi dipadahka orang di Opis Pos pasal apai iya ke bisi mindahka RM15,000.00 ari bup iya ngagai bup aki lalu pia mega RM 5,000.00 ngagai bup ini iya. Iya ke bendar bup Aki enggau Ini Nadia sama disimpan niang apai iya begulai ba siti sarung surat. Lebuh ketiga-tiga iti bup nya diupdated baru seduai nemu penyampau duit ba tiap-tiap iti akaun nya. Seduai menyanak iya mega alit ati enda nemu bagi orang ke bisi ngemasukka duit RM 50.00 ninting bulan dalam bup ASB ini iya. Nambahka pengingat nya, Nadia seruran ingatka budi Indai iya ke nyadi chuan, nyadi teladan iya dalam pengidup iya. Indai iya nadai nemu bida ujan enggau panas, siang enggau malam, semua dilaban, nadai diseliah lebuh ngiga belanja dikena Nadia belajar. Enda ulih kira, enda ulih itung tulung enggau sukung indai iya. Indai Nadia nya indu ke chukup liat ati ngidupka diri. Ari nya, Nadia ngasika indai iya. Jaku ajar indai iya nyadi ke tenggau ke lalau iya. Semina sekali Nadia bisi nyakal runding indai iya. Runding Nadia terus terebai jauh ngagai taun-taun ke udah. “Berunding manah ka nuan nak. Tu nasit nuan bulih pasang idup nuan. Iya udah bisi kereja perintah. Kelimpah ari nya, iya orang ke likun pendiau lalu patut ke pasang nuan begulai sejalai. Nuan pan nemu lalu basa iya, enda?” ku jaku indai iya muka pengingat Nadia. “Nya amat semua ndai, tang tu ukai maya berundingka pengawa nya. Enti iya amat keranka aku anti mih aku udah graduate ila, ndai. Aku ukai muai jaku nuan tang aku minta tangguh,” ku iya nimbal indai iya. “Nadia, aku amat keranka nuan. Nya kebuah aku beguai. Tambah mega aku takutka nuan diempu orang bukai,” ku orang ke udah bulih endur ba teluk lubuk ati Nadia. “Anti mih dulu wai. Anti mih aku graduate. Aku enggaika pelajar aku teganggu. Anang nuan irauka aku bisi ati dua, ati tiga. Aku tetap enda mungkir danji,” ku penetap Nadia. Lama ga Nadia tegenung ingatka pekara bekaul enggau pengidup maya dudi iya. Diatu iya udah graduate. Iya asaika enda sabar deka madahka ngagai bujang nya pasal pemutus jaku dikena ngamatka semaya diri suba laban ensepi diri baka ke bejalai udah datai di adan; baka tekura udah tepantup di bandir; baka niki bukit udah datai di tuchung; baka nanjak ai, udah datai ba pala wung. MAYA TI DIANTI DATAI Nitihka tusun atur pengerami, pengerami Konvokesyen nya deka belabuh urung pukul 9.00 pagi. Kenyau ari pukul 6.00 pagi nya, orang mayuh udah besun-sun datai ngagai kampus UNIMAS. Sida bela dipeda gap-gap sereta lantang. Sida belabuh ngambi tempat ngisi kerusi ti ditagaka ke temuai di baruh payung langkau kanvas ti didirika bebaris-baris sepemanjai jalai nuju mua Dewan UNIMAS. Bala sida ke nyadi temuai udah diberi orang tanda, lalu lebuh sida datai di mua dewan, sida disambut enggau basa lalu diuluka ngagai penuduk di dalam dewan. Inah nya siku ari temuai nya. Iya masuk beembing-embing enggau Cikgu Dayang. Seduai iya bejaku betelai-telai lalu gamal seduai dipeda lantang. Seduai bela ngenggam segempung bungai ti dibeli seduai ari siti stall ti bisi didirika ulih pedagang di senebing-nebing jalai dia. Iya ke bendar, kenyau ari seminggu ke udah bala pedagang udah nudukka stall alai nyual bunga idup ti mayuh bansa enggau chura. Sida ngipa orang ke mayuh bendar meli bunga nya deka diberi ngagai anak, pangan tauka orang ke dikesayauka. Bala pedagang ngambi peluang bejual kenyau ari hari keterubah pengerami konvokesyen nya datai ngagai maya pengerami ba hari ke bukai tembu. Tempap jari orang nadai ngetu-ngetu meretih munyi api ke makai reban madang buluh. Penerima datai ke panggau udah siku-siku. Lebuh maya Nadia datai, indai iya enggau Dayang nempapka jari naka pengudu nyerumba tempap orang bukai. “Au dih Na. Ulih ga nuan nyapai juluk ati nuan nak. Naka ga pengaga apai nuan enti iya agi idup,” ku Inah bejaku kediri. “Nya mih. Terima kasih ngagai Tuhan. Mujur ga Nadia ngulihka degree ke ku ati iya, ndai,” ku Cikgu Dayang ngerandau Inah. Runding Cikgu Dayang terebai sekejap ngagai maya iya empu graduate suba ari UITM suba. “Nya mih. Enti enda ari peransang enggau tulung nuan anak, kada iya tedataika diri ba pelajar ke ninggi nya,” ku timbal Inah. “Nulung pan aku ndai, enti iya ukai nembiak ke pandai, nadai mih jalai,” ku balas Cikgu Dayang. “Nya mih anak. Nadia nembiak ke kering ati,” ku Inah. Randau seduai nyau majak. Seduai enda irau agi laban gilir Nadia nerima udah lempus. Seduai iya asai ke enda sabar nganti pengerami nya tembu awakka betemu enggau Nadia. Jam nya, talipaun binching Cikgu Dayang lalu bemunyi laban nya diengkah iya ba  silent. Cikgu Dayang lalu beguai-guai deka nyaut. Peda iya ba skrin talipaun bisi ayan nama apai iya. Ati pengajar biak nya berasai kesal. Iya enda nemu kebuah. Ukai enda apai enggau indai iya patut datai dudi ngagai UNIMAS sama enggau ngulu pengerami nya ku ati iya. “Assalamualaikum, ayah, apa hal ayah? Apa? Alamak! Bagai mana ini, ayah?” Cikgu Dayang lama enda bemunyi. Iya mendingka jaku apai iya ke menelipon iya. “Kalau macam tok, kamek meritahu sidak ya kelak. Baik, waalaikumussalam,” ku Cikgu Dayang. “Ibu, lagi seduai Nadia anang guai pulai ke menua. Kitai berambih ba rumah kami malam tu. Apai enggau indai enda ulih datai. Nya alai seduai iya bepesan ngasuh mai seduai Nadia kin,” ku Cikgu Dayang. “Em … em. Enda nemu mih. Sebarang ku Nadia. Kati ku semaya aku enggau van dih, anak?” ku Inah. “Eh nya nadai apa, asai aku ibu. Lagi aku berandau enggau iya. Nadai nya utai dikirauka nuan. Lagi aku mega madah ngagai Nadia. Besetuju iya lagi dih,” ku Cikgu Dayang pemadu andal. Maya nya pengerami udah tembu. Bala graduan berebut-rebut ngiga apai indai diri lalu pansut ari dewan. Nadia pan baka sida. Iya beguai-guai bejalai nuju Inah enggau Cikgu Dayang; nyau rerigam ngena jubah lalu lelenggi ngenatka selapuk besegi empat iya.  Nadia lalu merap Cikgu Dayang rat. Udah nya iya merap indai iya. Ai mata iya perebujuh ngisi mata lalu lilih nerutu kuyu iya. Iya ngambi selambar keretas tisu lalu ngendas nya. Iya lalu merap kedua-dua indai iya enggau Cikgu Dayang. “Tahniah Nadia, Dr. Nadia. Nuan udah mujur. Aku chukup temegah ati,” ku Cikgu Dayang. Oleh JANTAN UMBAT 
See author's posts
